

**ข้อบังคับมหาวิทยาลัยธรรมศาสตร์**

ว่าด้วยผู้บริหารมหาวิทยาลัยที่แต่งตั้งจากบุคคลภายนอกพ.ศ. ๒๕๖๒

.................................................

 โดยที่เป็นการสมควรกำหนดให้มีข้อบังคับมหาวิทยาลัยธรรมศาสตร์ว่าด้วยผู้บริหารมหาวิทยาลัยที่แต่งตั้งจากบุคคลภายนอก

 อาศัยอำนาจตามความในมาตรา ๒๓ (๒) และมาตรา ๕๐ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ และโดยมติสภามหาวิทยาลัย ในการประชุมครั้งที่ ๑/๒๕๖๒
เมื่อวันที่ ๒๘ มกราคม พ.ศ. ๒๕๖๒ เห็นชอบให้ออกข้อบังคับไว้ดังนี้

 **ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยผู้บริหารมหาวิทยาลัย
ที่แต่งตั้งจากบุคคลภายนอก พ.ศ. ๒๕๖๒”

  **ข้อ ๒** ข้อบังคับนี้ให้ใช้บังคับถัดจากวันประกาศเป็นต้นไป

  **ข้อ ๓** การแต่งตั้งผู้บริหารมหาวิทยาลัยตามข้อบังคับนี้ ให้พิจารณาสรรหาหรือคัดเลือก
จากผู้ทรงคุณวุฒิซึ่งเป็นบุคคลภายนอกที่มีความรู้ความสามารถดีเด่น หรือมีประสบการณ์การทำงาน
และผลงานด้านการบริหารงานหรือการทำงานที่เกี่ยวข้องกับภารกิจที่มหาวิทยาลัยหรือส่วนงานกำหนดไว้
เป็นเป้าหมายให้ผู้ได้รับแต่งตั้งเป็นผู้บริหารรับผิดชอบดำเนินการ

 **ข้อ ๔** ตำแหน่งผู้บริหารมหาวิทยาลัยที่อาจแต่งตั้งจากบุคคลภายนอก มีดังต่อไปนี้

 (ก) ผู้บริหารงานของมหาวิทยาลัย

 (๑) อธิการบดี

 (๒) รองอธิการบดี

 (๓) ผู้ช่วยอธิการบดี

 (ข) ผู้บริหารงานคณะ วิทยาลัย และสถาบันที่จัดการเรียนการสอน

 (๑) คณบดี

 (๒) รองคณบดี

 (๓) ผู้อำนวยการสถาบัน

 (๔) รองผู้อำนวยการสถาบัน

 (ค) ผู้บริหารสำนักงานที่มีหน้าที่หลักด้านการให้บริการและสนับสนุนการศึกษา

 (๑) ผู้อำนวยการสำนักงาน

 (๒) รองผู้อำนวยการสำนักงาน

 (ง) ผู้บริหารสำนักงานที่มีหน้าที่สนับสนุนมหาวิทยาลัยเพื่อความเป็นเลิศ

 (๑) ผู้อำนวยการสำนักงาน

 (๒) รองผู้อำนวยการสำนักงาน

 (๓) ผู้อำนวยการศูนย์

 (๔) รองผู้อำนวยการศูนย์

 (จ) ผู้บริหารโรงเรียน

 (๑) ผู้อำนวยการโรงเรียนสาธิตแห่งมหาวิทยาลัยธรรมศาสตร์

 (๒) รองผู้อำนวยการโรงเรียนสาธิตแห่งมหาวิทยาลัยธรรมศาสตร์

 **ข้อ ๕** บุคคลภายนอกที่จะได้รับการดำเนินการเพื่อทรงพระกรุณาโปรดเกล้าฯ แต่งตั้ง
หรือแต่งตั้งเป็นผู้บริหารตามข้อ ๔ (ก) และ (ข) ต้องมีคุณสมบัติตามที่กำหนดไว้ในพระราชบัญญัติมหาวิทยาลัยธรรมศาสตร์ พ.ศ. ๒๕๕๘

 บุคคลภายนอกที่จะได้รับการแต่งตั้งเป็นผู้บริหารตามข้อ ๔ (ค) และ (ง) ต้องมีคุณสมบัติตามที่กำหนดไว้ในข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน

 บุคคลภายนอกที่จะได้รับการแต่งตั้งเป็นผู้บริหารตามข้อ ๔ (จ) ต้องมีคุณสมบัติตามที่กำหนดไว้ในประกาศมหาวิทยาลัยธรรมศาสตร์เรื่องมาตรฐานกำหนดตำแหน่ง

 นอกจากต้องมีคุณสมบัติตามวรรคแรก วรรคสอง หรือวรรคสาม บุคคลภายนอกนั้นต้องไม่มีลักษณะต้องห้าม ดังต่อไปนี้

 (๑) เป็นผู้ดำรงตำแหน่งข้าราชการการเมือง

 (๒) เป็นกรรมการบริหารพรรคการเมืองหรือเจ้าหน้าที่ในพรรคการเมือง

 (๓) เป็นผู้อยู่ระหว่างถูกพักราชการหรือพักงานหรือถูกสั่งให้ออกจากราชการ หรือออกจากงานตามกฎหมาย ข้อบังคับ หรือระเบียบของทางราชการ

 (๔) เป็นผู้เคยถูกสั่งลงโทษวินัยอย่างร้ายแรง หรือถูกให้ออก ปลดออก หรือไล่ออก
จากราชการหรือจากรัฐวิสาหกิจ องค์การมหาชน หรือหน่วยงานของรัฐ เพราะกระทำผิดวินัย หรือจรรยาบรรณ

 (๕) เป็นผู้เคยกระทำการทุจริตหรือประพฤติมิชอบในการบริหารงานหรือปฏิบัติงาน

 (๖) เป็นผู้เคยกระทำการทุจริตในการสอบเข้ารับราชการหรือปฏิบัติงานในหน่วยงานของรัฐ

 (๗) เป็นผู้เคยถูกลงโทษจำคุกโดยคำพิพากษาถึงที่สุดให้จำคุก เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ

 (๘) เป็นบุคคลที่ศาลมีคำพิพากษาให้เป็นบุคคลล้มละลาย หรือเคยเป็นบุคคลล้มละลาย

 **ข้อ ๖** เมื่อได้รับการแต่งตั้งให้ดำรงตำแหน่งเป็นผู้บริหารตามพระราชบัญญัติมหาวิทยาลัยธรรมศาสตร์ ข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายใน
ส่วนงานและตามข้อบังคับนี้ ให้บุคคลภายนอกที่ได้รับการสรรหาหรือคัดเลือกมีสถานะเป็นพนักงานมหาวิทยาลัยประเภทผู้บริหารและให้ทำสัญญาการเป็นผู้บริหารมหาวิทยาลัยกับมหาวิทยาลัย
ตามเอกสารแนบท้าย ๑

 การทำสัญญาการเป็นผู้บริหารมหาวิทยาลัย ตำแหน่งอธิการบดี ให้ทำสัญญา
กับนายกสภามหาวิทยาลัย

 การทำสัญญาการเป็นผู้บริหารมหาวิทยาลัย นอกจากตำแหน่งอธิการบดี ให้ทำสัญญา
กับอธิการบดี

 **ข้อ ๗** สัญญาการเป็นผู้บริหารมหาวิทยาลัย เว้นแต่ตำแหน่งบริหารตามข้อ ๔ (จ) ให้มีอายุสัญญาเท่ากับวาระการดำรงตำแหน่งที่กำหนดไว้ตามพระราชบัญญัติมหาวิทยาลัยธรรมศาสตร์ หรือข้อบังคับมหาวิทยาลัย

 สัญญาการเป็นผู้บริหารมหาวิทยาลัยในตำแหน่งบริหารตามข้อ ๔ (จ) ให้เป็นไปตามที่ได้ตกลงกันระหว่างหัวหน้าส่วนงานที่เป็นผู้บังคับบัญชากับผู้ดำรงตำแหน่ง

 สัญญาการเป็นผู้บริหารมหาวิทยาลัยในตำแหน่งรักษาการแทนหรือรักษาการในตำแหน่งผู้บริหารให้กำหนดอายุสัญญาไม่เกินหกเดือน และต้องกำหนดเงื่อนไขให้สัญญาจ้างสิ้นสุดเมื่อมีผู้บริหาร
ในตำแหน่งนั้นแล้ว

  **ข้อ ๘** ภาระงาน ผลสัมฤทธิ์ของงาน สวัสดิการและสิทธิประโยชน์ ให้เป็นไปตามที่กำหนดไว้ในสัญญา

 ให้อธิการบดีโดยข้อเสนอของคณะกรรมการประจำส่วนงานพิจารณากำหนดภาระงาน ผลสัมฤทธิ์ของงาน สวัสดิการและสิทธิประโยชน์ ของตำแหน่งผู้บริหารมหาวิทยาลัย ตามข้อ ๔ (ข)

 **ข้อ ๙** ให้มีการประเมินผลการปฏิบัติงานของผู้ดำรงตำแหน่งบริหารปีละหนึ่งครั้ง
ทั้งนี้ ตามเงื่อนไขที่กำหนดไว้ในข้อตกลงการปฏิบัติงาน เอกสารแนบท้าย ๒ ให้นำหลักเกณฑ์และวิธีการ
ที่กำหนดตามข้อบังคับมหาวิทยาลัยธรรมศาสตร์ว่าด้วยหลักเกณฑ์และวิธีการประเมินผลการปฏิบัติงาน
ของผู้บริหารมาใช้โดยอนุโลม

  **ข้อ ๑๐** ค่าตอบแทนของผู้ดำรงตำแหน่งผู้บริหารที่แต่งตั้งจากบุคคลภายนอก
ให้จ่ายได้ในอัตราดังต่อไปนี้

 (๑) ตำแหน่งอธิการบดี ให้จ่ายตามอัตราที่สภามหาวิทยาลัยกำหนด

 (๒) ตำแหน่งรองอธิการบดี คณบดี ผู้อำนวยการสถาบันหรือสำนัก ผู้อำนวยการสำนักงาน
หรือที่เรียกชื่ออย่างอื่นที่มีฐานะเทียบเท่า ให้จ่ายได้ในอัตราไม่เกินสามเท่าของอัตราเงินค่าตอบแทนประจำตำแหน่งของผู้ทำหน้าที่ที่มีสถานะเป็นข้าราชการหรือพนักงานมหาวิทยาลัยแล้วแต่กรณี

 (๓) ตำแหน่งผู้ช่วยอธิการบดี รองคณบดี รองผู้อำนวยการสถาบันหรือสำนัก รองผู้อำนวยการสำนักงานหรือที่เรียกชื่ออย่างอื่นที่มีฐานะเทียบเท่า ผู้อำนวยการศูนย์ ให้จ่ายได้ในอัตราไม่เกินสองเท่า
ของอัตราเงินค่าตอบแทนประจำตำแหน่งของผู้ทำหน้าที่ที่มีสถานะเป็นข้าราชการหรือพนักงานมหาวิทยาลัยแล้วแต่กรณี

 ในกรณีตำแหน่งผู้อำนวยการสำนักงานหรือส่วนงานที่เรียกชื่ออย่างอื่นที่มีฐานะเทียบเท่าสำนักงานที่มีหน้าที่หลักด้านการให้บริการหรือจัดหารายได้ซึ่งมีการบริหารงานแบบรัฐวิสาหกิจ
โรงพยาบาลธรรมศาสตร์เฉลิมพระเกียรติ สำนักงานศูนย์ทดสอบ โรงเรียนอนุบาลแห่งมหาวิทยาลัยธรรมศาสตร์
และโรงเรียนสาธิตแห่งมหาวิทยาลัยธรรมศาสตร์ หรือตำแหน่งบริหารที่มิได้กำหนดเงินค่าตอบแทน
ประจำตำแหน่งไว้ตามข้อบังคับมหาวิทยาลัยธรรมศาสตร์ว่าด้วยหลักเกณฑ์และอัตราการจ่ายเงินค่าตอบแทนประจำตำแหน่งให้กำหนดค่าตอบแทนได้ในอัตราตามข้อตกลงที่กำหนดไว้ในสัญญา

  **ข้อ ๑๑** นอกจากอัตราค่าตอบแทนของอธิการบดี การกำหนดค่าตอบแทนให้แก่ผู้บริหาร
ที่แต่งตั้งจากบุคคลภายนอก ให้เป็นอำนาจของผู้ดำรงตำแหน่งดังต่อไปนี้

 (๑) ตำแหน่งตามข้อ ๔ (ก) (๒) และ (๓) ให้อธิการบดีโดยความเห็นชอบของสภามหาวิทยาลัยกำหนด

 (๒) ตำแหน่งตามข้อ ๔ (ข) (๑) (๓) ข้อ ๔ (ค) (๑) และข้อ ๔ (ง) (๑) ให้อธิการบดีโดยข้อเสนอของคณะกรรมการประจำส่วนงานกำหนด

 (๓) ตำแหน่งตามข้อ ๔ (ข) (๒) (๔) ข้อ ๔ (ค) (๒) และข้อ ๔ (ง) (๒) (๓) และ (๔)
และข้อ ๔ (จ) ให้หัวหน้าส่วนงานโดยความเห็นชอบของคณะกรรมการประจำส่วนงานกำหนด

 **ข้อ ๑๒** นอกจากการพ้นจากตำแหน่งตามวาระหรือสิ้นสุดอายุสัญญา ผู้บริหารตามข้อบังคับนี้
ต้องพ้นสภาพการเป็นผู้บริหารเมื่อ

 (๑) ตาย

 (๒) มีลักษณะต้องห้ามตามข้อ ๕

 (๓) ถูกบอกเลิกสัญญาการเป็นพนักงานมหาวิทยาลัยตำแหน่งประเภทผู้บริหาร

 (๔) ถูกไล่ออกตามข้อ ๑๔

 (๕) ลาออก

 (๖) มีผลการประเมินต่ำกว่าเกณฑ์ที่กำหนด

 **ข้อ ๑๓** หากผู้ดำรงตำแหน่งประเภทผู้บริหารที่แต่งตั้งจากข้าราชการหรือพนักงานมหาวิทยาลัยเกษียณอายุในขณะดำรงตำแหน่ง ให้ถือว่าเป็นบุคคลภายนอกตามข้อบังคับนี้

  **ข้อ ๑๔** วินัย และการดำเนินการทางวินัยของผู้บริหารตามข้อบังคับนี้ ให้เป็นไปตามข้อบังคับมหาวิทยาลัยธรรมศาสตร์ว่าด้วยวินัยและการดำเนินการทางวินัยพนักงานมหาวิทยาลัยมาใช้โดยอนุโลม

  **ข้อ ๑๕** ให้อธิการบดีเป็นผู้รักษาการตามข้อบังคับนี้

**บทเฉพาะกาล**

 **ข้อ ๑๖** การแต่งตั้งตำแหน่งประเภทผู้บริหารจากบุคคลภายนอกที่มีอยู่ก่อนวันที่ข้อบังคับนี้
ใช้บังคับให้ปฏิบัติตามหลักเกณฑ์และเงื่อนไขที่กำหนดไว้ในสัญญาที่มีอยู่เดิมต่อไปจนกว่าจะพ้นวาระ
หรือพ้นจากการดำรงตำแหน่ง

 ประกาศ ณ วันที่ ๒๑ มีนาคม พ.ศ. ๒๕๖๒

(ศาสตราจารย์พิเศษนรนิติ เศรษฐบุตร)

 นายกสภามหาวิทยาลัย